Memo | Vanameister Purje purjetas läbi mitmest Kalevi needusest (1)
Viik või kaotus koduplatsil. Mis need on? 1:1 viigid Ragnar Klavaniga. Pole kuulnudki!
- Vaata Jana Pipra fotogaleriid mängust siit või artikli lõpust.
Mäng on reeglina jalgpallis suur pidupäev, ent sel korral oli see Kalevi jaoks veelgi erilisem sündmus, sest Kadrioru staadionil tähistati Harju vastu tähistati klubi 21. sünnipäeva.
Avapoolaja kaalukauss oli natukene Kalevi poole kaldu, ent aeg-ajalt olid ka hetked, mil Harju sähvatas. Kolmveerandtunni algfaasis käis Kalev külalistel kõrgelt peal, mistõttu haarati pall mitu korda endale.
Kui poolaja lõppfaasis tundus juba, et vaheajale minnakse väravateta viigiga, siis arvas esimest korda Harju algkoosseisu edutatud Kristjan Kriis teisiti. Daniil Rudenko pääses vasakul äärel Hugo Palutajast mööda, millele järgnes ukrainlase poolt madal ning terav tsenderdus, kuhu Kriis enda jala vahele sai ja sealtkaudu põrkas pall Oskari Forsmani selja taha - 1:0 Harjule.
Pikka mõtlemist polnud. Kaaspeatreenerid Daniel Meijel ja Aivar Anniste tõid teiseks poolajaks vahetusest väljakule Ats Purje ja Vadim Mihhailovi. Kaks uut nägu andsid juurde lisakäike, mida Kalev rünnakul tohutult vajas.
Spidomeetril suruti pöörded pidevalt põhja, mistõttu pidid kalevlased käike juurde lisama. Juba 53. minutil oli Purje lähedal viigiväravale. Ragnar Klavan leidis kavala läbisööduga Aleksandr Šapovalovi, kes keeras nahkkeraga Danõl Maštšenko pealt maha ning andis madala palli värava eest läbi, kuid Purje ei ulatunud selleni.
57. minutil saabus väljakule Kalevi pikim mees Kaspar Laur, kes moodustas Purjega ründeduo, mis põhjustas Harjule paksu pahandust. Šapovalov liikus Arseni Kovaltšukist tühjaks jäänud vasakule äärele, kus ta sai enda kiirusega Kalevile kasuks olla.
Võõrustajatel tekkis mitu poolvõimalust, kuid pidevalt olid ees Harju kaitsjad või Ivans Baturins. 75. minutil ei päästnud enam külalisi ka Läti kindamees. Šapovalov põrkas Lauri söödu järel Maštšenkoga kokku, ukrainlane kukkus murule ning Kalevi ründaja virutas väravale peale, Baturins tõrjus, kuid tagasipõrganud palli rammis Purje sisse - 1:1.
Kalev surus Harjut edasi. Viis minutit pärast viigiväravat tõi tulu Forsmani pikk pall, mis leidis tee Purjeni nii, et Andres Järve ja Aleksandr Ivanjušin põrkasid omavahel kokku. Kalevi ründemees purjetas Harju karistusalasse ja saatis nahkkera Baturinsi puuri - 2:1 Kalevile!
Kohtumise lõpuminutitel avanes Šapovalovil kaks oivalist šanssi, et eduseisu suurendada, kuid Florast laenatud väravamasin tõrkus korralikult. Peakohtuniku Juri Frischeri lõpuvile järel sai selgeks, et 2023. aasta Premium liiga 27. voorus kirjutas Kalev endale tabelisse esimese koduvõidu. Soccernet.ee tähelepanekud mängust:
Aega võttis, aga asja sai | Needused. Tallinna Kalevi 2:1 võit Harju Laagri üle tähistab kahte asja: Kalev sai 13. kodumängus kirja oma esimese koduvõidu, mida oodati juba mitmeid voore tagasi, ning Klavaniga mängides on võimalik ka võita.
Klavan lõi Kaleviga käed juulis. Kalevlased said Klavaniga mängides kirja viis järjestikust 1:1 viiki Vapruse, Tammeka, Paide, Flora ja Levadia vastu. Koondisepausi eel kaotati küll 1:2 Transile, aga sellest kohtumisest Klavan puudus.
Nüüd demonstreeris Kalev, et ka Klavani-needus on nüüdseks lõppenud. Kui Klavan on algkoosseisus alustanud, pole Kalev veel ühtegi kohtumist kaotanud.
Üllatus | Kristjan Kriisi edukas algkoosseisudebüüt. Kohtumise eel vaatas protokollist vastu 18-aastane Kriis, kes oli enne tänast matši mänginud 11 korda Premium liigas, kuid seda vaid vahetusest sekkudes. Varasem kogemus siis ainult 137 minutit.
Juba avapoolaja algfaasis proovis Kriis Kalevi väravale ohtu kujutada, ent ta ei tulnud sellega päris lõplikult toime. 41. minutil sündis aga garderoobivärav, mis oli Kriisi debüüttabamuseks Premium liigas.
Kas algkoosseisudebüüt Harju särgis oli Kriisi jaoks edukas? Kahtlemata. Tundub, et Andre Järva, Teo Jukic ja Dinars Ekharts on saanud endale väga hea konkurendi tipuründaja kohale.
Staar | Ats Purje. Kui Purje poleks kahe väravaga säranud, oleks staariks saanud nimetada Baturinsit. Aga juhtus nii, et vahetusest sekkunud Purje tõi Kalevile esimese koduvõidu, mistõttu ei saa mitte kedagi muud staariks panna.
Ilus hetk | Võit, mis läks hinge. Kalev ootas 13 kodumängu, et enda fännidega võitu tähistada. Nüüd teeniti see võimalus.
Tsitaat | "Arvasin, et me ei võida ühtegi mängu kodus. Iga mäng räägiti, et lähme võidame selle esimese võidu, aga seda kordagi ei tulnud. Parem on asjadele mitte mõelda ja ka mitte uskuda, siis lähevad asjad teistpidi." Purje tunnistas, et ka tema hakkas vaikselt usku kaotama selle osas, kas Kalev saab sel hooajal mõne koduvõidu kirja.
Protokoll:
16. septembril kell 17.00 Kadrioru staadionil
JK Tallinna Kalev - Harju JK Laagri 2:1 (0:1)
75., 80. Ats Purje - 41. Kristjan Kriis
Väravasöödud: 75. Aleksandr Šapovalov, 80. Oskari Forsman - 41. Daniil Rudenko
Hoiatused: 84. Aleksandr Ivanjušin, 90. Usalifa Jose Indi
Mänguolud: +18, päikesepaisteline ilm, muruväljak väga heas seisukorras
Pealtvaatajaid: 419
Peakohtunik: Juri Frischer
Abikohtunikud: Sander Saga, Andrus Õun
Neljas kohtunik: Jagnar Jakobson
VAR: Marko Liiva
AVAR: Thor Vaas
Kalev: Oskari Forsman, Hugo Palutaja, Georg Pank, Ragnar Klavan, Daniil Sõtšugov, Tristan Toomas Teeväli, Ramon Smirnov (63. Marek Kaljumäe), Sander Sinilaid (46. Ats Purje), Taavi Jürisoo (46. Vadim Mihhailov), Arseni Kovaltšuk (57. Kaspar Laur), Aleksandr Šapovalov.
Varus: Maico Rimmel, Kaspar Laur, Ats Purje, Andreas Kiivit, Vadim Mihhailov, Martin Tomberg, Marek Kaljumäe, Tanel Tamberg, Mikk Johannes Siitam.
Harju: Ivans Baturins, Aleksandr Ivanjušin, Andres Järve (85. Ander-Joosep Kose), Danõl Maštšenko, Jako Kariste, Daniil Rudenko, Kaspar Rõõmussaar, Usalifa Jose Indi, Reinhard Reimaa (80. Mark Edur), Kristjan Kriis (63. Andre Järva), Taaniel Usta (63. Kaarel Usta)
Varus: Sten-Marten Vahi, Mark Edur, Marten Niilop, Sander Must, Kaarel Usta, Ander-Joosep Kose, Andre Järva.
Tabeliseis: